अर्जेन्टिना र चिली सेमिफाइनलमा
लाउतारो मार्टिनेज र जियोभानी लो सेल्सोको गोलमा अर्जेन्टिनाले शुक्रबार कोपा अमेरिका फुटबलको क्वाटरफाइनलमा भेनेजुएलालाई २–० ले पराजित गरेको छ । अर्जेन्टिनाले सेमिफाइनलमा अब आयोजक ब्राजिलसँग खेल्ने छ । 
रियो दी जेनेरियो — लाउतारो मार्टिनेज र जियोभानी लो सेल्सोको गोलमा अर्जेन्टिनाले शुक्रबार कोपा अमेरिका फुटबलको क्वाटरफाइनलमा भेनेजुएलालाई २–० ले पराजित गरेको छ । अर्जेन्टिनाले सेमिफाइनलमा अब आयोजक ब्राजिलसँग खेल्ने छ । मार्टिनेजले चलाखीपूर्ण ब्याक फ्लिकमा गोल गर्दै अर्जेन्टिनालाई दसौं मिनेटमा अग्रता दिलाएका थिए । माराकाना रंगशालामा बैकल्पिक खेलाडी सेल्सोले खेल सकिन १६ मिनेटअघि भेनेजुएलाका गोलरक्षक वुइलकर फारिनेजको गल्तीको फाइदा उठाउँदै गोल गरे । अर्जेन्टिना पहिलो खेलमा कोलम्बियासँग २–० ले पराजित भएको थियो भने त्यसपछि पाराग्वेसँग १–१ को बराबरीमा रोकिएको थियो । २६ वर्षपछि पहिलो उपाधि उचाल्ने प्रयासमा रहेको अर्जेन्टिनाले त्यसयता भने सुधारिएको प्रदर्शन गर्दै आएको छ । साओ पाउलोमा चिलीले कोलम्बियालाई पेनाल्टी शुटआउटमा पराजित गर्‍यो । चिलीले लगातार तेस्रोपल्ट उपाधि जित्ने आस कायमै राख्यो । म्यानचेस्टर युनाइटेडका मिडफिल्डर एलेक्सिज सान्चेजले निर्णायक पेनाल्टीमा गोल गरी चिलीलाई विजयी बनाए । निर्धारित र अतिरिक्त समयको खेलमा कुनै गोल नभएपछि निर्णय पेनाल्टी शुटआउटमा गएको थियो । कोलम्बियाका विलियम टेसिलोको प्रहार असफल भएको थियो । नेदरल्यान्ड्स सेमिफाइनलमानेदरल्यान्ड्स महिला विश्वकपको सेमिफाइनल प्रवेश गरेको छ । शनिबार भएको खेलमा नेदरल्यान्ड्सले इटालीलाई २–० ले पराजित गरी पहिलो पटक सेमिफाइनल पुगेको हो । युरोपियन च्याम्पियन्स नेदरल्यान्ड्सले जर्मनी र स्वीडेनबीचको विजेतासँग सेमिफाइनलमा खेल्नेछ । अर्को सेमिफाइनलमा अमेरिका र इंग्ल्यान्ड भिड्ने छन् । अमेरिकाले आयोजक फ्रान्सलाई २–१ ले पराजित गर्‍यो । अमेरिका हरेक विश्वकपको सेमिफाइनलमा पुग्दै आएको छ ।